
RAPORT  COMUN
asupra  propunerii legislative pentru completarea Legii nr. 1/2000 pentru reconstituirea dreptului de proprietate asupra terenurilor agricole şi celor forestiere, solicitate potrivit prevederilor Legii fondului funciar nr.18/1991 şi ale Legii nr.169/1997

În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi  şi Comisia pentru agricultură, silvicultură, industrie alimentară şi servicii specifice au fost sesizate spre dezbatere, în fond, cu propunerea legislativă pentru completarea Legii nr. 1/2000 pentru reconstituirea dreptului de proprietate asupra terenurilor agricole şi celor forestiere, solicitate potrivit prevederilor Legii fondului funciar nr.18/1991 şi ale Legii nr.169/1997, trimisă Comisiei juridice, de disciplină şi imunităţi cu adresa nr.Pl.x.587 din 16 noiembrie 2009, înregistrată cu nr. 31/1054 din 17 noiembrie 2009 şi Comisiei pentru agricultură, silvicultură, industrie alimentară şi servicii specifice cu adresa nr.Pl.x.587 din 16 noiembrie 2009, înregistrată cu nr.24/948 din 17 noiembrie 2009.
Senatul, în calitate de primă Cameră  sesizată, a respins propunerea legislativă în şedinţa din 9 noiembrie 2009.

Potrivit prevederilor art. 75 din Constituţia României, republicată şi ale art. 92 alin. (9) pct. 2 din Regulamentul Camerei Deputaţilor, republicat, cu modificările ulterioare, Camera  Deputaţilor este  Cameră decizională. 

Consiliul Legislativ a avizat favorabil, cu observaţii şi propuneri, iniţiativa legislativă, conform avizului nr.522 din 22 mai 2009.
Comisia pentru administraţie publică, amenajarea teritoriului şi echilibru ecologic a avizat negativ propunerea legislativă, conform avizului nr.26/796 din 24 noiembrie 2009.

Propunerea legislativă supusă dezbaterii are ca obiect de reglementare  completarea Legii nr.1/2000 pentru reconstituirea dreptului de proprietate asupra terenurilor agricole şi celor forestiere, solicitate potrivit prevederilor Legii fondului funciar nr.18/1991 şi ale Legii nr.169/1997, cu modificările şi completările ulterioare, cu un nou articol, art.271, în sensul că terenurile formelor asociative de proprietate asupra păşunilor pot fi înstrăinate către persoanele fizice sau juridice, cu drept de preempţiune, la preţ egal, în favoarea membrilor structurii asociative. Prin completarea legii se preconizează ca decizia privind parcelarea şi vânzarea cotelor părţi indivize să se adopte cu votul majorităţii membrilor structurii asociative.

În conformitate cu prevederile art.61 şi art.63 din Regulamentul Camerei Deputaţilor, republicat, cu modificările ulterioare, membrii Comisiei pentru agricultură, silvicultură, industrie alimentară şi servicii specifice au examinat iniţiativa legislativă în şedinţa din 10 martie 2010. Din numărul total de 27 de membri ai Comisiei pentru agricultură, silvicultură, industrie alimentară şi servicii specifice au participat la şedinţă 27 deputaţi. 
Membrii Comisiei juridice, de disciplină şi imunităţi au examinat în şedinţa din 17 martie 2010 propunerea legislativă, expunerea de motive, avizul favorabil al Consiliului Legislativ şi punctul de vedere al Guvernului României, transmis cu adresa nr.1534 din 16 iunie 2009, care nu susţine adoptarea acestei iniţiative legislative. Din numărul total de 28 de  membri ai Comisiei juridice, de disciplină şi imunităţi au participat la şedinţă  18 deputaţi. 
La dezbateri au participat, în calitate de invitaţi, domnul Dănuţ Apetrei – secretar de stat şi domnul Alexandru Rădulescu – director, din partea Ministerului Agriculturii şi Dezvoltării Rurale.
Membrii celor două comisii au constatat că textul iniţiativei legislative conţine o soluţie care aduce atingere dreptului de proprietate privată a membrilor structurilor asociative, având caracter discriminatoriu faţă de membrii care nu sunt de acord cu înstrăinarea.
În urma dezbaterii, membrii celor două Comisii sesizate în fond au hotărât, cu majoritate de voturi (26 de voturi pentru respingere şi un vot împotrivă) – Comisia pentru agricultură, silvicultură, industrie alimentară şi servicii specifice şi cu unanimitate de voturi  - Comisia juridică, de disciplină şi imunităţi, să propună plenului Camerei Deputaţilor Raportul de respingere a propunerii legislative pentru completarea Legii nr. 1/2000 pentru reconstituirea dreptului de proprietate asupra terenurilor agricole şi celor forestiere, solicitate potrivit prevederilor Legii fondului funciar nr.18/1991 şi ale Legii nr.169/1997.

În raport de obiectul şi conţinutul său, propunerea legislativă face parte din categoria legilor organice.

